
Veselības ministrija
E-adresē

Rīgā, 2025. gada 17. februārī Nr. 01.23.2/37
Par likumprojektu “Veselības aprūpes finansēšanas un administrēšanas likums” (24-TA-2759)

	Latvijas Ārstu biedrība (turpmāk – LĀB) ir iepazinusies ar likumprojekta “Veselības aprūpes finansēšanas un administrēšanas likums” jauno redakciju un LĀB valdes vārdā pauž dziļu neizpratni par pēdējām izmaiņām, kas paredzētas likumprojektā, salīdzinot ar likumprojekta redakciju, kas bija nodota publiskajai apspriešanai 2024. gada decembrī, un neatbalsta likumprojekta virzību pašreizējā redakcijā.
	Kopumā atbalstāma ir pieeja par fonda padomes noteikšanu, tajā iekļaujot gan vairāku ministriju pārstāvjus (ministrus), gan darba devēju un arodbiedrību pārstāvjus, gan arī pacientu organizāciju un ārstu pārstāvjus. LĀB ieskatā nepareizi ir paredzēt, ka fonda padomē ir pārstāvis no ārstniecības personu profesionālās organizācijas, kas ir bezpersonisks formulējums un nedod skaidrību par to, kura organizācija no vairāk kā 200 profesionālajām biedrībām un asociācijām ir aicināma izvirzīt savu pārstāvi darbam fonda padomē.
	LĀB ir lielākā ārstniecības personu profesionālā organizācija, kura turklāt izpilda virkni valsts deleģētu funkciju. Lielākās ārstu organizācijas viedoklis un pienesums arī finansēšanas jautājumos var būt ļoti nozīmīgs.
	Kritiski vērtējams ir Veselības aprūpes darba devēju asociācijas 16.12.2025. paustais viedoklis, ka no fonda padomes “izslēdzami pārstāvji no FM un Saeimas Sociālo un darba lietu komisijas, Latvijas ārstu biedrības, jo tās pārstāvim varētu būt interešu konflikts”. LĀB nav saprotams, kāds interešu konflikts varētu veidoties LĀB pārstāvim, to arī Veselības aprūpes darba devēju asociācija nav paskaidrojusi. Viennozīmīgi ir skaidrs, ka interešu konflikts objektīvi pastāv darba devēju organizācijai no Nacionālās trīspusējās sadarbības padomes, jo tieši darba devēju organizācijas, tai skaitā privātās ārstniecības iestādes ir ieinteresētas finansējuma sadalē, tarifu noteikšanā, utml. Tomēr LĀB ieskatā ir būtiski, ka arī darba devēju (privāto ārstniecības iestāžu) pārstāvji piedalās fonda padomē, protams, skaidri apzinoties un deklarējot interešu konfliktu, un attiecīgi nepiedaloties lēmumu pieņemšanā, kas skar darba devēju intereses.
	Ņemot vērā iepriekš minēto, LĀB lūdz Veselības ministriju likumprojektā atjaunot iepriekš piedāvāto redakciju likumprojekta 24. panta pirmās daļas 8. punktā, to izsakot šādi: “Latvijas Ārstu biedrības pārstāvis”. Lūdzam arī apsvērt izslēgt likumprojekta 24. panta ceturto daļu vai tajā noteikt, ka pārstāvjus izvirza atbilstoši organizācijas iekšējai kārtībai.

	LĀB valdes vārdā ar cieņu	<paraksts>	Māris Pļaviņš, viceprezidents

